ไฟเขียวข้อตกลงให้ไทยรายงานธุรกรรมคนมะกันให้สหรัฐ
สนช.เห็นชอบข้อตกลงFATCA กำหนดให้ไทยต้องรายงานธุรกรรมคนอเมริกันให้สหรัฐฯ รมว.คลัง ยัน ไทยไม่ได้ถูกบีบคอหรือข่มเหง
29 ต.ค. 2565

สนช.เห็นชอบข้อตกลงFATCA กำหนดให้ไทยต้องรายงานธุรกรรมคนอเมริกันให้สหรัฐฯ รมว.คลัง ยัน ไทยไม่ได้ถูกบีบคอหรือข่มเหง
เมื่อวันที่ 4 ธ.ค. ที่ประชุมสภานิติบัญญัติแห่งชาติ มีมติเห็นชอบ เสียงกับร่างความตกลงระหว่างรัฐบาลแห่งราชอาณาจักรไทยและรัฐบาลแห่งประเทศสหรัฐอเมริกาเพื่อความร่วมมือด้านภาษีอากรระหว่างประเทศและการดำเนินการตาม FATCA ตามที่คณะรัฐมนตรีเป็นผู้เสนอ โดยมีสาระสำคัญ คือ ตรวจสอบและป้องกันการเลี่ยงภาษีของผู้มีรายได้สัญชาติอเมริกันที่มีแหล่งเงินได้ในประเทศไทย
นพ.เจตน์ ศิรธรานนท์ สมาชิกสนช.อภิปรายว่า มีประเด็นที่น่าสนใจตรงที่กฎหมายของสหรัฐอเมริกากำหนดว่าถ้าสถาบันการเงินนอกสหรัฐอเมริกาแห่งใดไม่ได้ดำเนินการจะต้องถูกลงโทษด้วยการหักภาษี ณ ที่จ่ายจากรายได้ของการทำธุรกรรมทุกประเภทที่ทำในสหรัฐอเมริกา เช่น การฝากเงิน การลงทุน การปล่อยสินเชื่อ ไม่ว่าจะเป็นรายได้ของสถาบันการเงินเองหรือเงินของลูกค้าที่แม้ลูกค้าคนนั้นจะไม่ใช่คนสัญชาติสหรัฐอเมริกาก็ตาม ดังนั้น ในเมื่อไทยไม่สามารถหลีกเลี่ยงข้อตกลงฉบับนี้รัฐบาลไทยก็ควรมีแนวทางอย่างไรเพื่อให้เข้าถึงข้อมูลของคนไทยทื่อยู่ในสหรัฐอเมริกาหรือในประเทศอื่นๆเพื่อเป็นฐานข้อมูลให้กับกรมสรรพากร พร้อมกับจะทำอย่างไรถึงจะสามารถติดตามผู้ยักย้ายถ่ายเททรัพย์สินจากการทุจริตประพฤติมิชอบไปอยู่ในประเทศสหรัฐอเมริกา เพราะเมื่อมีการแลกเปลี่ยนข้อมูลแล้วเราก็ควรได้ประโยชน์ด้วย
ด้าน นายสมหมาย ภาษี รมว.คลัง กล่าวชี้แจงว่า การต้องรายงานการทำธุรกรรมดังกล่าวตามข้อตกลงนี้นั้นไม่ได้เป็นการกำหนดให้ไทยต้องรายงานไปยังสหรัฐอเมริกาทราบทุกบาททุกสตางค์ แต่มีการกำหนดให้รายงานการทำธุรกรรมของบุคคลที่มีมูลค่า5หมื่นเหรียญสหรัฐขึ้นไป ส่วนนิติบุคคลจะรายงานเฉพาะการทำธุรกรรมที่มีมูลค่าเป็นหลักล้านขึ้นไป เพื่อป้องกันไม่ให้คนของสหรัฐอเมริกาหลบเลี่ยงภาษี ขณะเดียวกัน ฝ่ายไทยก็จะได้ข้อมูลของคนไทยที่ป้องกันไม่ให้มีการหลบเลี่ยงภาษีเช่นกัน ซึ่งเป็นเรื่องที่ดีต่อกันทั้งสองฝ่าย โดยมี 48 ประเทศที่ได้ลงนามกับสหรัฐอเมริกา และมีอีก 64 ประเทศ รวมทั้งประเทศไทยที่อยู่ในระหว่างการดำเนินการเตรียมการลงนามในข้อตกลง
"ประเทศที่ลงนามไปแล้วหรือประเทศที่กำลังดำเนินการ หลายประเทศที่เป็นประเทศใหญ่ก็ไม่ได้คิดว่าอเมริกันมาบีบคอ หรือ มาข่มเหง หรือมาเอาเปรียบเรา แต่ตั้งอยู่บนหลักในการป้องกันเงินหนีภาษี และการฟอกเงิน" นายสมหมาย กล่าว
น.ส.บัณฑรโฉม แก้วสอาด รองผู้อำนวยการสำนักงานเศรษฐกิจการคลัง กล่าวว่า ประเทศไทยจะได้ประโยชน์จากการได้รับข้อมูลของคนไทยกลับมาเช่นกัน ทั้งในส่วนของข้อมูลที่เป็นเงินคงค้างในบัญชีเงินรับฝาก ข้อมูลรายได้ที่เกิดขึ้นจริงและข้อมูลรายรับจากการขายทรัพย์สิน โดยในอนาคตเราจะได้ประโยชน์เพิ่มเติมอีก คือ ถ้าสหรัฐอเมริกาทำความตกลงกับประเทศอื่นใดและมีประเด็นที่เป็นประโยชน์สำหรับประเทศไทยแล้วเราก็จะได้รับประโยชน์ด้วย